3 vroue van televisiekanaal in Afganistan doodgeskiet | Netwerk24
02 Maart 2021 22:24
Drie vroue wat vir 'n plaaslike televisiestasie gewerk het, is Dinsdag in Jalalabad in Afganistan in twee afsonderlike aanvalle doodgeskiet.
Volgens 'n regeringswoordvoerder was die drie vroue te voet van hul werk op pad huis toe.
In die laaste maande word joernaliste, werknemers van burgerlike organisasies en regeringsamptenare in skietvoorvalle en met klein bomme geteiken.
Die regering meen dat die Taliban, wat dit ontken, vir die aanvalle verantwoordelik is. Die Islamitiese Staat het ook 'n teenwoordigheid in die provinsie Nangahar, waarvan Jalalabad die hoofstad is.
Twee van die vroue is in een aanval doodgeskiet en 'n lid van die publiek is in dieselfde aanval gewond.
Op min of meer dieselfde tyd is nog 'n vrou in 'n ander deel van die stad doodgeskiet.
Die onafhanklike televisiekanaal en nuusdiens Enikass TV het bevestig dat al drie vroue in sy diens was.
Zalmai Latifi, hoof van Enikass TV, het gesê sedert die televisiestasie se ontstaan in 2018 het hy tien vroue aangestel, van wie vier nou vermoor is.